**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS SPORTO TARYBOS VEIKLOS NUOSTATŲ PATVIRTINIMO**

2023 m. gegužės 18 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 4 punktu, Plungės rajono savivaldybės taryba n u s p r e n d ž i a:

1. Patvirtinti Plungės rajono savivaldybės Sporto tarybos veiklos nuostatus (pridedama).
2. Pripažinti netekusiu galios Plungės rajono savivaldybės tarybos 2015 m. gegužės 21 d. sprendimą Nr. T1-145 „Dėl Plungės rajono Sporto tarybos veiklos nuostatų patvirtinimo“ ir jį keitusius sprendimus.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės tarybos posėdžių sekretorė Irma Kvizikevičienė

Juridinio ir personalo administravimo skyriaus vedėjas Vytautas Tumas

Švietimo ir sporto skyriaus vedėjas Gintautas Rimeikis

Protokolo skyriaus kalbos tvarkytoja Simona Grigalauskaitė

Projektą rengė Švietimo ir sporto skyriaus vyr. specialistė Julija Čiuželienė

PATVIRTINTA

Plungės rajono savivaldybės

tarybos 2023 m. gegužės 18 d.

sprendimu Nr. T1-

**PLUNGĖS RAJONO SAVIVALDYBĖS SPORTO TARYBOS VEIKLOS NUOSTATAI**

**I SKYRIUS**

**BENDROJI DALIS**

1. Plungės rajono savivaldybės Sporto taryba (toliau – Sporto taryba) yra kolegiali visuomeninė institucija, sudaryta rajono strateginiams kūno kultūros ir sporto klausimams nagrinėti ir spręsti. Sporto taryba nėra juridinis asmuo.

2. Sporto taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos kūno kultūros ir sporto įstatymu, Savivaldybės tarybos sprendimais, šiais Nuostatais ir kitais norminiais teisės aktais.

**II SKYRIUS**

**SPORTO TARYBOS UŽDAVINIAI IR FUNKCIJOS**

3. Sporto tarybos paskirtis – analizuoti sporto situaciją Plungės rajone ir teikti siūlymus dėl fizinio aktyvumo ir sporto situacijos gerinimo.

4. Pagrindiniai Sporto tarybos uždaviniai:

4.1. atsižvelgiant į valstybinę sporto strategiją, šalies sporto prioritetus bei vietos bendruomenės poreikius, teikti pasiūlymus Savivaldybės tarybai ir Savivaldybės vykdomajai institucijai dėl sportą reglamentuojančių teisės aktų tobulinimo;

4.2. didinti Savivaldybės institucijų ir sporto organizacijų bendradarbiavimą, įgyvendinant fizinio aktyvumo ir sporto politiką Plungės rajone;

4.3. formuoti pozityvų žmonių požiūrį į sportą, jo reikšmę gyvenimo kokybei ir skatinti visuomenę dalyvauti fizinio aktyvumo veiklose.

5. Sporto taryba atlieka šias funkcijas:

5.1. svarsto Plungės rajono savivaldybės strateginius kūno kultūros ir sporto plėtros klausimus;

5.2. telkia rajono sporto organizacijų pastangas didinti sportinės veiklos efektyvumą ir gerina sporto veiklos įvaizdį rajone ir Lietuvoje;

5.3. teikia  pasiūlymus dėl sporto plėtros rajone ministerijoms, kitoms valstybinėms institucijoms, Savivaldybės tarybai, merui, Administracijos direktoriui, Savivaldybės administracijos padaliniams,  kitoms institucijoms;

5.4. svarsto Sporto plėtros programos projektų paraiškas ir teikia siūlymus Savivaldybės administracijos direktoriui dėl finansavimo skyrimo projektams įgyvendinti;

5.5. teikia siūlymus sportininkų ir trenerių skatinimo, apdovanojimų, sportui nusipelniusių kraštiečių atminimo įamžinimo;

5.6. nagrinėja sporto infrastruktūros poreikį ir plėtros galimybes bei teikia siūlymus atitinkamoms institucijoms.

**III SKYRIUS**

**SPORTO TARYBOS TEISĖS IR PAREIGOS**

6. Sporto taryba turi teisę:

6.1. nustatyta tvarka gauti iš sporto organizacijų, valstybės ir savivaldos institucijų reikiamą informaciją ir dokumentus kūno kultūros ir sporto klausimais;

6.2. nagrinėti kūno kultūros ir sporto plėtros programas bei kitus pagrindinius dokumentus ir teikti juos tvirtinti Savivaldybės tarybai;

6.3. Sporto taryboje priimtus nutarimus rekomenduoti vykdyti visuomeninėms organizacijoms bei Savivaldybės įstaigoms, įgyvendinančioms kūno kultūros ir sporto programas.

**7. Sporto taryba, atlikdama savo funkcijas, privalo laikytis teisėtumo, demokratiškumo, viešumo, teisingumo principais.**

**IV SKYRIUS**

**SPORTO TARYBOS DARBO ORGANIZAVIMAS**

8. Sporto tarybos pirmininką, tarybos sudėtį ir jos Veiklos nuostatus tvirtina  Plungės rajono savivaldybės taryba. Sporto tarybos pavaduotoją pirmo posėdžio metu išsirenka Sporto taryba.

9. Sporto tarybą sudaro 9 nariai: 2 Plungės rajono savivaldybės tarybos nariai, 3 nevyriausybinių organizacijų, atstovaujančių sportui, atstovai, 1 Plungės sporto ir rekreacijos centro tarybos deleguotas atstovas, 1 Plungės rajono fizinio ugdymo mokytojų metodinio būrelio deleguotas atstovas, 1 Plungės rajono seniūnijos seniūnas, deleguotas seniūnijų seniūnų susirinkimo, 1 bendruomenių atstovas, deleguotas asociacijos „Plungės kraštas“. Savivaldybės tarybos nario statusą turintį asmenį į sporto tarybos sudėtį gali deleguoti tik Savivaldybės taryba.

10. Sporto tarybos darbas planuojamas metams. Metinis darbo planas svarstomas ir tvirtinamas Sporto tarybos posėdyje.

11. Sporto tarybos posėdžiai šaukiami ne rečiau kaip kartą per metų ketvirtį, informuojant apie šaukiamą posėdį ne vėliau kaip 3 (trys) darbo dienos iki posėdžio pradžios.

12. Sporto tarybos posėdžius kviečia ir jiems vadovauja pirmininkas arba jo pavedimu – pavaduotojas. Posėdis teisėtas, kai jame dalyvauja daugiau kaip pusė Sporto tarybos narių (5).

13. Svarstomais klausimais Sporto taryba priima nutarimus. Nutarimai priimami Sporto tarybos narių, dalyvaujančių posėdyje, balsų dauguma. Sporto tarybos nariai privalo balsuoti „už“ arba „prieš“ visais Sporto tarybos posėdyje svarstomais klausimais. Balsams pasiskirsčius po lygiai, posėdžio pirmininko balsas yra lemiamas.

14. Skubiais atvejais arba kai nėra tikslinga kviesti posėdį, Sporto tarybos pirmininko sprendimu, Sporto taryba gali būti kviečiama priimti sprendimą elektroniniu būdu. Tokiu atveju surašomas ir pasirašomas Sporto tarybos posėdžio protokolas, pažymint, kad balsuojama elektroniniu būdu. Dviem Sporto tarybos nariams per nustatytą terminą motyvuotai prieštaraujant sprendimo priėmimo elektroniniu būdu formai, turi būti kviečiamas Sporto tarybos posėdis. Savo nuomonę prieštaraujantis narys turi pareikšti per tris darbo dienas elektroniniu laišku, adresuotu sekretoriui.

15. Sporto tarybos posėdžiai yra atviri.

16. Sporto tarybos nutarimai įforminami posėdžio protokolu. Sporto tarybos nutarimai yra rekomendacinio pobūdžio. Posėdžio protokolą per 5 (penkias) darbo dienas parengia Komisijos sekretorius.

17. Sporto tarybos nutarimai gali būti skelbiami vietinėje spaudoje.

18. Sporto tarybos sekretorius:

18.1. skiriamas Savivaldybės administracijos direktoriaus;

18.2. surašo Sporto tarybos posėdžio protokolus;

18.3. atlieka Sporto tarybos pirmininko pavedimus, susijusius su Sporto tarybos techniniu aptarnavimu;

18.4. derina posėdžių darbotvarkę;

18.5. tvarko Sporto tarybos dokumentus;

18.6. informuoja posėdžio dalyvius bei prieš 2 (dvi) darbo dienas pateikia Sporto tarybos nariams iš Sporto tarybos pirmininko gautą medžiagą darbotvarkėje numatytais klausimais.

19. Sekretorius nėra Sporto tarybos narys.

20. Sporto tarybos protokolą pasirašo Sporto tarybos pirmininkas, jam nesant – pirmininko pavaduotojas ir sekretorius.

21. Sporto tarybos pirmininkas:

21.1. sudaro metinį veiklos planą, organizuoja Sporto tarybos darbą, jai vadovauja arba įgalioja tai daryti pirmininko pavaduotoją;

21.2. atsako už tai, kad Sporto taryba atliktų jai pavestas funkcijas;

21.3. šaukia Sporto tarybos posėdžius, jiems vadovauja, rūpinasi posėdžiams reikiamos informacijos pateikimu;

21.4. iki einamųjų metų balandžio 1 d. teikia Sporto tarybos ataskaitą Savivaldybės tarybai.

22. Sporto tarybos pirmininko pavaduotojas atlieka Sporto tarybos pirmininko pavedimus ir eina Sporto tarybos pirmininko pareigas, kai jo nėra.

**V SKYRIUS**

**SPORTO TARYBOS NARIŲ TEISĖS IR PAREIGOS**

23. Sporto tarybos narys turi teisę:

23.1. dalyvauti Sporto tarybos posėdžiuose;

23.2. gauti visą reikiamą informaciją, susijusią su jo kaip nario veikla;

23.3. balsuoti priimant sprendimus;

23.4. siūlyti klausimus Sporto tarybos posėdžiui, apie tai informuodamas pirmininką;

23.5. atsisakyti Sporto tarybos nario pareigų apie tai informuodamas Sporto tarybos pirmininką ne vėliau nei prieš 30 (trisdešimt) kalendorinių dienų.

24. Sporto tarybos narys privalo:

24.1. dalyvauti posėdžiuose, o negalint dalyvauti posėdyje apie tai pranešti pirmininkui ne vėliau kaip 2 (dvi) darbo dienos iki posėdžio pradžios;

24.2. nario veiklą vykdyti sąžiningai ir teisingai, laikantis Lietuvos Respublikos teisės aktų.

**VI SKYRIUS**

**BAIGIAMOSIOS NUOSTATOS**

25. Sporto tarybos veiklos nuostatus tvirtina Savivaldybės taryba. Nuostatai keičiami arba panaikinami Savivaldybės tarybos sprendimu.

26. Sporto tarybos veiklos dokumentai saugomi Savivaldybės administracijoje Lietuvos Respublikos dokumentų ir archyvų įstatymo nustatyta tvarka Lietuvos vyriausiojo archyvaro nustatytais terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ŠVIETIMO IR SPORTO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL PLUNGĖS RAJONO SAVIVALDYBĖS SPORTO TARYBOS VEIKLOS NUOSTATŲ PATVIRTINIMO“** |
| 2023 m. balandžio 26 d.  Plungė |

**1. Parengto sprendimo projekto tikslai, uždaviniai.** Patvirtinti Plungės rajono savivaldybės Sporto tarybos veiklos nuostatus.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Pripažinti netekusiu galios Plungės rajono savivaldybės tarybos 2015 m. gegužės 21 d. sprendimą Nr. T1-145 „Dėl Plungės rajono Sporto tarybos veiklos nuostatų patvirtinimo“ ir jį keitusius sprendimus.

**3. Kodėl būtina priimti sprendimą, kokių pozityvių rezultatų laukiama.** Atsižvelgiant į patvirtintus nuostatus, Savivaldybės taryba galės patvirtinti X šaukimo Plungės rajono savivaldybės įgaliojimų kadencijai Plungės rajono savivaldybės Sporto tarybos sudėtį.

**4. Lėšų poreikis ir finansavimo šaltiniai.** Lėšų nereikės.

**5. Pateikti kitus sprendimui priimti reikalingus pagrindimus, skaičiavimus ar paaiškinimus. -**

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Nėra.

**7. Sprendimo projekto antikorupcinis vertinimas.** Korupcijos pasireiškimo tikimybės nėra. Vertinimas neatliekamas.

**8. Nurodyti, kieno iniciatyva sprendimo projektas yra parengtas.** Švietimo ir sporto skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Švietimo ir sporto skyriui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *Nenumatomas* |
| *Finansams* |  | *Nenumatomas* |
| *Socialinei aplinkai* |  | *Nenumatomas* |
| *Viešajam administravimui* | *Aiškiau reglamentuota sporto tarybos veikla ir funkcijos* | *Nenumatomas* |
| *Teisinei sistemai* |  | *Nenumatomas* |
| *Kriminogeninei situacijai* |  | *Nenumatomas* |
| *Aplinkai* |  | *Nenumatomas* |
| *Administracinei naštai* |  | *Nenumatomas* |
| *Regiono plėtrai* |  | *Nenumatomas* |
| *Kitoms sritims, asmenims ar jų grupėms* |  | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Švietimo ir sporto skyriaus vyr. specialistė Julija Čiuželienė